De Lille krap politieke kaarte deurmekaarPatricia de Lille kondig haar nuwe politieke party aan (18 November 2018). Foto: Courtney Africa/ANA Met haar aankondiging dat sy binne die volgende twee weke ‘n nuwe party gaan stig het die voormalige Kaapse burgemeester, Patricia de Lille, die politieke kaarte in veral die Wes-Kaap en die Noord-Kaap behoorlik deurmekaar gekrap. De Lille se aankondiging dat sy ‘n politieke beweging “vir die goeie mense” gaan begin, kan Kapenaars wat deurgaans in die verlede en masse vir die DA gestem het, voor ‘n penarie plaas. In die 2014-verkiesing het die DA 57% van die Wes-Kaapse stemme getrek op die nasionale stembrief, en 59% op die provinsiale stembrief. In die dae van die party wat De Lille gelei het voordat sy by die DA aangesluit het, het daardie party (die Onafhanklike Demokrate) tussen 4% en 7% steun in die Wes-Kaap geniet, wat die DA bekommerd sal maak dat sy volstrekte meerderheid in die provinsie in die slag kan bly. Gegewe die wyse waarop die DA kwetsende en dikwels onwaar aanvalle op De Lille en haar ondersteuners geloods het en nou selfs daarmee voortgaan, en die vurigheid waarmee sy haarself verdedig, lyk samewerking tussen haar te stigte party en die DA na volgende jaar se verkiesing uiters onwaarskynlik. Volgens alle kwantifiseerbare amptelike maatstawwe is die Wes-Kaap by verre die bes regeerde provinsie in die land, en selfs Wes-Kapenaars wat keelvol is vir die huidige sirkusagtige en bitsige gedrag van die DA sal huiwerig wees om enigeen die geleentheid te gee om die ANC weer by die agterdeur in te laat om die provinsie te regeer, soos die Nasionale Party van Marthinus van Schalkwyk in 2004 gedoen het. Die chaotiese binnegevegte in die Wes-Kaapse ANC en nou ook die Wes-Kaapse EFF beteken dat hoewel die DA se gedrag vir baie Wes-Kapenaars afkeurenswaardig blyk te wees (die DA het gemiddeld 10 persentasiepunte steun verloor in Wes-Kaapse tussenverkiesings die afgelope jaar) laat die provinsiale alternatiewe tot die DA nie juis aantreklik lyk nie.